
Условия за предоставяне на дърва за огрев на физически лица

СЦДП – Габрово, чрез териториалните си подразделения, осигурява дърва за огрев за физически лица /без право на продажба/. Информация по стопанства е публикувана в сайта на предприятието, а условията и реда за предоставяне са следните:
Продажбата на дърва за огрев на физически лица за лична употреба без право на продажба се осъществява съгласно разпоредбите на чл. 71 от Наредба за условията и реда за възлагане изпълнението на дейности в горските територии - държавна и общинска собственост, и за ползването на дървесина и недървесни горски продукти , по следните начини:

a) стояща дървесина на корен;

b) остатъци от дървесина и вършина в сечища, след тяхното освидетелстване;

c) дървесина от временен горски склад

I. Продажбата по т. а) и т. b) се осъществява, ако лицата имат постоянен адрес в общината, в която ще се извършва добивът и са включени в списъци, изготвени от кметовете на общините или на населените места в съответствие с определения обем, и списъците са одобрени от директора на съответното горско или ловно стопанство. 
Правоимащите по този ред лица сами организират добива на дървата.
II. Продажба на дървесина по т. с) – дървесина от временен горски склад:
1. Предвидените количества са в плътни или пространствени кубически метри според информацията, подадена от съответното горско или ловно стопанство;

2. Цените на дървата за огрев са в лева без ДДС, а мерната единица /плътен или пространствен кубически метър/ е в зависимост от подадената информация.
3. Цените са франко временен горски склад. Дървата за огрев се намират на временен горски склад в зависимост от нахождението на горите за сеч – обикновено на значителни разстояния от адреса на физическите лица. 

4. Дължината на дървата за огрев е 1(2) метра.
5. В цените, посочени от държавните горски или ловни стопанства не са включени товаренето, транспортирането, разтоварването, рязането на секции по 0,3 м и цепенето на дървата.
6. Транспортирането на дървесина от горски територии с товарни превозни средства и пътни превозни средства с животинска тяга става съгласно разпоредбите на чл. 148 от Закона за горите /след издадено Разрешително за достъп до горски територии, а превозните средства трябва да бъдат снабдени с изправни и функциониращи устройства за позициониране и проследяване на движението им (GPS)/. Транспортирането се организира и заплаща от физическите лица, закупили дърва за огрев.
7. За останалите непродадени количества и местонахождението на временните складове, от които ще се осигуряват дървата за огрев е необходимо да се получи информация от съответното горско или ловно стопанство.

